[Foto’s] Wes-Kaapse taxistaking raak gewelddadigŉ Bus wat op die N2 is naby die R300-afrit in Delft, Kaapstad tydens ŉ taxistaking aan die brand gesteek is (18 September 2017). Foto: African News Agency Klippe, rubberkoeëls en traangas het Maandag op verskillende plekke in Kaapstad deur die lug gevlieg nadat ŉ beplande taxistaking gewelddadig geraak het. Kapt. FC van Wyk, woordvoerder van die polisie, het gesê by Dunoon in die Milnerton-gebied is busse en lede van die polisie se openbareorde-eenheid met klippe bestook waarna beamptes rubberkoeëls en traangas gebruik het om die betogers uitmekaar te jaag. By Fisantekraal, noordoos van Durbanville, het betogers ook klippe na polisie- en verkeersbeamptes geslinger. Polisiebeamptes is steeds daar op die toneel. Op die N2 by Borchards Quarry naby Nyanga is busse met klippe gegooi en polisiebeamptes is na die toneel ontplooi. Volgens Van Wyk het betogers vroeër vanoggend die N1 by Joostenbergvlakte in Kraaifontein versper met bande wat aan die brand gesteek is, maar dit is intussen verwyder en die pad weer heropen. ŉ Bus wat op die N2 is naby die R300-afrit in Delft, Kaapstad tydens ŉ taxistaking aan die brand gesteek is (18 September 2017). Foto: African News Agency In Delft is busse ook met klippe bestook en een bus is aan die brand gesteek. Verkeersbeamptes en brandbestryders is na die toneel ontplooi, maar die omvang van die skade kon nog nie vasgestel word nie. Geen beserings is aangemeld nie, het Van Wyk gesê. African News Agency berig die N2 is naby die R300-afrit gesluit nadat die bus aan die brand gesteek is, maar die pad is net voor 12:00 weer oopgestel. Intussen is verskeie van die MyCiti-busdiens se roetes herlei of dienste vertraag weens die protesaksie. Die busdiens het Maandag pendelaars deur middel van sy sosialemedia-platforms van die skedule- en roeteveranderinge in kennis gestel. Van Wyk het gesê polisiebeamptes en ander wetstoepassers monitor al die gebiede waar protesaksies voorkom en is besig om gewelddadige situasies te ontlont. Bewerings op sosiale media dat lede van die publiek tydens die protesaksies beseer is, kon nie onmiddellik deur die polisie bevestig word nie.